Haʼu tenke habelun ho ema oioin ka lae? | Pergunta husi joven sira\nLEE IHA Afrikander Albanés Alemaun Amáriku Armenu Azerbaijanu Búlgaru Chichewa Dinamarkés Ebraiku Eslovaku Eslovenu Españól Estonianu Faroese Finlandés Fransés Gregu Groenlandés Hausa Hiligaynon Hindi Iban Igbo Iloko Indonézia Inglés Italianu Izlandés Japonés Jeorjianu Katalaun Kiniaruanda Kirghiz Kirundi Koreanu Krioulu Haití Kroata Letaun Lingala Lituanu Língua liman Brazíl Malaiu Malayalam Malgaxe Maltés Masedóniu Myanmar Noruegés Nzema Olandés Ossetian Pangasinan Papiamento (Aruba) Papiamentu (Kurasau) Polaku Portugés (Brazil) Portugés (Portugál) Romenu Rusu Sebuanu Sepedi Shona Singalés Sueku Swahili Sérviu (Siríliku) Sérviu (latino) Tagalog Tailandés Tamil Tatar Telugu Tetun Dili Tigrinya Turku Ukranianu Uzbeke Vietnamita Xeku Xhosa Xinés Kantonés (tradisionál) Xinés Mandarín (simples) Xinés Mandarín (tradisionál) Xinés kantonés (simples) Yoruba Zulu Árabe Úngaru\n“Haʼu toman ona ho haʼu-nia belun sira, no susar loos ba haʼu atu habelun ho ema barak liután.”​—Alan.\n“Haʼu iha belun diʼak balu, no haʼu gosta ida-neʼe. Haʼu sente susar atu koʼalia ho ema seluk neʼebé haʼu ladún koñese.”​—Sara.\nIta sente hanesan Alan no Sara ka lae? Ita iha ona belun diʼak balu neʼebé Ita sempre ransu no sente susar hodi halo belun foun ka lae?\nSe nuneʼe, informasaun neʼe bele ajuda Ita!\nProblema kuandu sempre ransu deʼit ho belun diʼak sira\nLa sala atu sempre ransu ho belun diʼak sira. Ita sente kontente hamutuk ho Ita-nia belun sira, tanba sira simu Ita maski Ita iha fraku.\n“Ita sente diʼak kuandu ema seluk gosta Ita no Ita sai parte husi grupu ida. Bainhira ita joven, ita hakarak ita-nia belun sira simu ita.”​—Karen, 19.\nIta hatene ka lae? Jesus iha belun barak, inklui ninia apóstolu na’in-12, maibé husi ninia apóstolu sira, nia besik liu ho Pedro, Tiago, no João.​—Marcos 9:2; Lucas 8:​51.\nMaibé, sempre ransu deʼit ho Ita-nia belun diʼak sira no la konvida ema seluk bele hamosu problema. Porezemplu:\nNeʼe bele taka dalan atu habelun ho ema seluk neʼebé diʼak.\n“Habelun deʼit ho ema neʼebé hanesan ho Ita, neʼe hanetik Ita atu hetan esperiénsia foun no habelun ho ema neʼebé diʼak.”​—Evan, 21.\nNeʼe bele halo ema haree Ita nuʼudar foti an.\n“Bainhira Ita habelun ho ema balu deʼit, ida-neʼe bele halo ema seluk sente katak Ita lakohi koʼalia ho sira.”​—Sara, 17.\nNeʼe bele halo Ita hola parte hodi haterus ema seluk.\n“Karik Ita rasik la fó terus ba ema seluk, maibé se Ita-nia belun diʼak sira halo nuneʼe, Ita sente ida-neʼe mak diʼak ka komik deʼit.”​—James, 17.\nNeʼe bele halo Ita hetan susar, liuliu se Ita prontu atu halo buat naran deʼit hodi sai parte nafatin iha grupu neʼe.\n“Se ema ida deʼit husi Ita-nia grupu iha hahalok la diʼak, nia bele halo ita hotu monu ba sala.”​—Martina, 17.\nAnaliza Ita-nia morál sira.\nHusu Ita-nia an: ‘Ha’u hakarak moris tuir morál saida deʼit? Haʼu-nia belun sira halo susar ka fasil ba haʼu atu moris tuir haʼu-nia morál sira? Haʼu sei halo buat naran deʼit atu la lakon haʼu-nia belun sira-neʼe ka lae?’\nBíblia nia prinsípiu: “Ransu hamutuk ho ema aat sei estraga morál neʼebé diʼak”.​—1 Korinto 15:33, nota-rodapé.\n“Se Ita-nia belun sira la apoia Ita-nia morál sira, karik Ita sei halo hahalok aat neʼebé uluk Ita sei nunka halo.”​—Ellen, 14.\nHanoin didiʼak kona-ba Ita-nia laran-metin.\nHusu Ita-nia an: ‘Se haʼu-nia belun monu ba sala boot, haʼu sei husik haʼu-nia morál sira hodi la lakon haʼu-nia belun ka lae?\nBíblia nia prinsípiu: “Haʼu fó konsellu no dixiplina ba ema hotu neʼebé haʼu hadomi.”​—Apokalipse 3:​19.\n“Se Ita-nia belun halo sala boot, no Ita laran-metin ba nia duké Jeová, karik Ita sente katak Ita tenke proteje Ita-nia belun hodi subar nia sala.”​—Melanie, 22.\nHabelun ho ema oioin.\nHusu Ita-nia an: ‘Haʼu bele hetan benefísiu hodi habelun ho ema neʼebé haʼu ladún koñese ka lae?’\n“Karik problema iha família laran halo susar ba joven balu atu halo kolega. Se Ita koñese sira diʼak liután, baibain Ita sei hatene katak sira mak ema diʼak loos.”​—Brian, 19.\nKeta haluha: La sala hodi iha belun balu neʼebé Ita sente besik liu. Maibé, Ita bele hetan benefísiu hodi habelun ho ema oioin. Bíblia hatete: “Ema neʼebé fó kmaan ba ema seluk, nia rasik mós sei simu kmaan.”​—Provérbios 11:25.\nIta-nia kolega sira hanoin saida\n“Haʼu iha belun balu neʼebé haʼu ransu beibeik iha eskola, maibé haʼu haree katak sira balu haterus ema seluk, entaun haʼu husik grupu neʼe. Tuir loloos, haʼu ladún iha belun seluk ba tempu uitoan, maibé haʼu sente kontente tanba kaer metin ba haʼu-nia morál sira.”​—Maryam.\n“Iha eskola, haʼu koko sai parte iha grupu ida neʼebé ema barak gosta, tan deʼit atu ema bele simu haʼu. Maibé, haʼu rekoñese katak, belun neʼebé la diʼak bele halo ita la hafolin ema seluk, toʼo Ita mós halo buat neʼebé Ita la gosta.”​—Alex.\n“Haʼu gasta tempu barak iha eskola hodi halo ema seluk iha grupu ida simu haʼu. Kuandu haʼu rekoñese katak haʼu-nia hakaʼas an mak saugati deʼit, haʼu aprende atu hafolin belun sira neʼebé haʼu iha ona.”​—Bethany.\nSaida mak haʼu sei halo se ema haterus haʼu iha eskola?